### NN 72/2017 (21.7.2017.), Odluka o porezima Općine Mali Bukovec

OPĆINA MALI BUKOVEC

1761

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15), članka 42. Zakona o lokalnim porezima (»Narodne novine« broj 115/16) i članka 31. Statuta Općine Mali Bukovec (»Službeni vjesnik Varaždinske županije«, broj 18/13), Općinsko vijeće Općine Mali Bukovec na svojoj 3. sjednici u mandatnom razdoblju 2017. – 2021. održanoj dana 28. lipnja 2017. godine donosi

ODLUKU

O POREZIMA OPĆINE MALI BUKOVEC

Članak 1.

Ovom Odlukom se utvrđuju vrste poreza koje ubire Općina Mali Bukovec, obveznici plaćanja, stope i visina poreza, drugi odgovarajući elementi za njihov obračun te način obračuna i način plaćanja poreza u skladu s Zakonom o lokalnim porezima.

Članak 2.

Porezi Općine Mali Bukovec su:

1. prirez porezu na dohodak,

2. porez na potrošnju,

3. porez na korištenje javnih površina i

4. porez na nekretnine.

Članak 3.

Prirez porezu na dohodak plaćaju obveznici poreza na dohodak s područja Općine Mali Bukovec po stopi od 5%.

Članak 4.

Porez na potrošnju plaćaju obveznici po stopi od 2,5%.

Članak 5.

Poslove u vezi s utvrđivanjem i naplatom poreza na potrošnju za Općinu Mali Bukovec obavlja Ministarstvo financija, Porezna uprava.

Članak 6.

Porez na korištenje javnih površina plaćaju pravne i fizičke osobe koje koriste javnu površinu u svrhu ostvarenja zarade ili promidžbe.

Porez na korištenje javnih površina ne plaćaju pravne i fizičke osobe koje koriste javnu površinu u humanitarne svrhe ili u svrhu koja je od javnog interesa.

Porez na korištenje javnih površina ne plaća se za korištenje bilo koje ceste na području Općine Mali Bukovec za redovitu, odnosno svakodnevnu ambulantnu prodaju robe i namirnica.

Javnim površinama u smislu ove Odluke smatraju se: ulice, nogostupi, ceste, staze, trgovi, stube, mostovi, parkirališta, stajališta javnog prometa i slično, zelene površine, parkovi, zelene površine uz ceste u naselju i izvan naselja čiji je vlasnik Općina Mali Bukovec ili su joj te površine dane na korištenje i održavanje.

Članak 7.

Javne površine mogu se početi koristiti za bilo koju namjenu isključivo na temelju odobrenja izdanog u upravnom postupku pokrenutom na zahtjev stranke ili na temelju ugovora.

Korištenje javne površine s rokom do mjesec dana odobrava Jedinstveni upravni odjel u upravnom postupku, a korištenje javne površine dulje od mjesec dana, na zahtjev stranke odobrava općinski načelnik sklapanjem ugovora o korištenju javne površine s podnositeljem zahtjeva.

Ukoliko pravna ili fizička osoba javnu površinu koristi bez odobrenja za korištenje javnih površina ili se utvrdi da je koristila površinu veću od odobrene, porez na korištenje javnih površina odnosno razlika između plaćenog poreza i poreza koji je za korištenu površinu trebao biti plaćen, obračunat će se naknadno i to u dvostrukom iznosu od iznosa propisanog člankom 8. ove Odluke.

Članak 8.

Porez na korištenje javnih površina plaća se u iznosu od 10,00 kn/m2 po danu a za korištenje javne površine duže od mjesec dana, porez se plaća u iznosu od 3 kn/m2 mjesečno.

Članak 9.

Iznos poreza na korištenje javnih površina plaća se u roku 10 dana od primitka rješenja o obračunu poreza, a prije izdavanja odobrenja za korištenje javnih površina, osim u slučaju iz stavka 2. ovog članka.

Za godišnje korištenje javnih površina temeljem ugovora iz stavka 2. članka 7. iznos poreza iz članka 8. obračunat prema mjesečnim iznosima, plaća se do 31. ožujka, a ukoliko je ugovor za godišnje korištenje javnih površina sklopljen nakon 31. ožujka ili sklopljen na mjesečno ili višemjesečno korištenje javnih površina, rok za plaćanje poreza na korištenje javnih površina je 30 dana od dana sklapanja ugovora.

Plaćanje poreza u roku iz stavka 1. i 2. ovog članka uvjet je za izdavanje odobrenja za korištenje javnih površina odnosno za ponovno sklapanje ugovora o korištenju javne površine.

Članak 10.

Poslove u vezi s utvrđivanjem i naplatom poreza na korištenje javnih površina vrši Jedinstveni upravni odjel Općine Mali Bukovec.

Članak 11.

Pitanja iz članka 1. ove Odluke koja se odnose na porez na nekretnine, Općinsko vijeće Općine Mali Bukovec uređuje posebnom odlukom.

Članak 12.

Na sva pitanja koja se odnose na poreze jedinice lokalne samouprave, a koja nisu uređena ovom Odlukom, primjenjuje se Zakon o lokalnim porezima i drugi opći propisi kojima je uređen postupak utvrđivanja i naplate poreza.

Članak 13.

Postupci utvrđivanja i naplate poreza započeti do dana stupanja na snagu ove Odluke završit će se prema odredbama Odluke o porezima Općine Mali Bukovec (»Službeni vjesnik Varaždinske županije« broj 31/01 i 31/14).

Članak 14.

Danom stupanja na snagu ove Odluke prestaje važiti Odluka o porezima Općine Mali Bukovec (»Službeni vjesnik Varaždinske županije« broj 31/01 i 31/14) i Odluka o povjeravanju poslova naplate općinskih poreza Općine Mali Bukovec (klasa: 415-02/06-01/1, urbroj: 2186-020-06-431 od 9. studenoga 2006., »Službeni vjesnik Varaždinske županije« broj 31/14).

Članak 15.

Ova Odluka stupa na snagu osmoga dana od dana objave u »Službenom vjesniku Varaždinske županije« a objavljuje se i u
 »Narodnim novinama«.

Klasa: 410-01/17-01/01

Urbroj: 2186/020-01-17-2

Mali Bukovec, 28. lipnja 2017.

Predsjednik Općinskog vijeća
 Zlatko Golec, v. r.